**Bestyrelsens beretning ved generalforsamlingen 25. april 2019**

**1. Antal medlemmer**

Buresø Vandværk har uændret fra sidste år 402 andelshavere.

**2. Bestyrelsesarbejdet**

Bestyrelsen har afholdt 5 ordinære møder, et pejlemøde samt et enkelt ekstra ordinært møde siden sidste GF. Derudover har der været afholdt adskillige projektmøder i en 4-mands gruppe som styrede renoveringen af vandværket.

**Renovering af vandværket**

Vi startede med at fastlægge omfanget af det arbejde der skulle udføres. Vi besøgte Tjepperup vandværk for at se et renoveret vandværk og vi har selvfølgelig også haft kontakt med Slagslunde vandværk, hvor vi også har lånt løsninger. Vi fik prisoverslag fra 2 leverandører før vi besluttede hvem der skulle udføre entreprisen. Vi besluttede også at lægge alle opgaver hos en og samme hovedleverandør. I slutningen af juli fik vi Egedal kommunes tilladelse til at starte ombygningen. I starten af august tegnede vi kontrakt på 862.500,- med Dahlgaard på arbejdet og i slutningen af september gik arbejdet i gang. Der blev lukket for vandet fra det gamle vandværk og forsyning var nu med Slagslunde vandværk. Arbejdet startede med nedrivning af det gamle vandværk. Mens dette pågik blev projektet justeret med tillægsopgaver for 96.650,-. Eks. Større pumper, renovering af loft i rentvandstank, håndvask, kamera overvågning, ny vandmåler til skyllevand, ny dør og låse. Den samlede entreprise sum blev derfor lige under 1 mill. Efter aftalen om tillægsopgaverne blev entreprise summen ikke ændret.

Efter den oprindelige plan skulle vi have opstartet udpumpning fra vandværket i slutningen af november og udpumpning til forbrugerne i slutningen af december. Men denne plan skred. Vi startede udpumpning i slutningen af januar og værdierne for de 6 kritiske analyse værdier kunne først godkendes af Egedal kommune midt i februar.

Forsinkelsen betød at vi måtte forlænge aftalen om forsyning fra Slagslunde tilsvarende.

I skrivende stund kører vi med dispensation fra Egedal kommune og afleverer derfor flere analyseprøver end normalt.

Vandværket er i skrivende stund heller ikke endelig afleveret af Dahlgaard og leverandøren af automatik: Blue Control.

Det nye vandværk er betalt delvist af de 500 kr i måleropsparing som vi alle har betalt sidste gang i år og delvist ved at reducere formuen.

Vi har planlagt at åbne dørene for andelshaverne til et kig en eftermiddag efter den endelige aflevering fra Dahlgaard.

Min personlige opfattelse er at projektet er gået rigtig godt. Vi har fået det aftalte vare til den aftalte pris. Kun planlægningen var lidt optimistisk.

Tak til 4-mands gruppen: Willy, Tommy, Kell og Per

**Målerrunder**

Ud over målerrunden i uge 1 hvor vi måler andelshavernes årsforbrug har vi kørt måler runder hvert kvartal i året der er gået. Vi har fundet lækager hos andelshaverne på næsten hver eneste af disse ekstra runder. Når vi finder konstant vandforbrug over et døgn giver vi besked til andelshaveren. Flere er blevet rigtig glade for at vi har kontaktet dem. Men runderne koster både tid og transport. En runde ligger pt. på 12-1500 kr. eller ca. 3,5 kr. pr. andelshaver. Til gengæld kan vi spare både vand og tusindvis at kr. for den andelshaver med lækagen.

Da vi tog det nyrenoverede vandværk i brug, kunne vi se på vandværkets målere at vi havde et højt natforbrug. En efterfølgende målertur fandt utæthederne hos 6 andelshavere samt en andelshaver som tappede vand uden om måleren!

Vandmåler må ikke afmonteres uden aftale med vandværket!

Vi har planlagt at fortsætte de kvartalsvise målerture.

Tak til Tommy og Willy for at køre målerturene, lægge bil til, analysearbejdet og for at kontakte de andelshavere med utætte installationer.

**Gartner Chr. vej 13**

Vi har typisk mindre sager om lækager på forsyningsnettet som koster fællesskabet beløb i størrelsesorden op til 15-20.000 kr. Men i 2018-19 har vi haft en sag som foreløbig har kostet os mere end 120.000,- Kort fortalt blev der gravet ud og støbt et fundament til et hus oven på vores forsyningsledning til brønden ude i skoven. Alt gravearbejde kræver at der hjemtages oplysninger om ledninger og rør i grunden. Men arbejdet blev gennemført uden og desværre blev vore ledninger beskadiget. Da vi havde fundet fejlen, omlagde vi vand- og el-ledninger. Denne udgift er under alle omstændigheder vandværkets i flg. loven, men vi kunne have sparet analysearbejdet med at finde fejlen. Entreprenøren har ignoreret alle henvendelser og vi har derfor sat en advokat på sagen. Sagen er i skrivende stund ikke afgjort. Denne sag har kostet bestyrelsen mange timers arbejde, da vi først var nødt til at finde ud af reglerne. Heldigvis har vi været flere til at løfte opgaven. Tak til Tommy, Willy og Per

**Udtræder af bestyrelsen**

Knud Sørensen har været bestyrelsesmedlem i mange år. Knud har valgt at stoppe i bestyrelsen af helbredsmæssige årsager. Vi siger tak til Kund for hans indsats på vandværket og han gode humør. Held og lykke fremover.

Susie Barret fraflytter forsyningsområdet og stopper derfor i bestyrelsen. Susie har været i bestyrelsen siden 1987. Det bliver til hele 32 år. Sussie har løftet opgaven som kasserer for vandværket. Ud over regnskabet har Susie også overvåget forbrug, udsendt de årlige regninger og har i den forbindelse haft kontakt til rigtig mange af andelshaverne. Susie har også stået for takstbladet og beredskabsplan. Vi siger tak til Susie for hendes engagement og hendes store arbejde bestyrelsen. Held og lykke fremover.

**Hjemmesiden**

Hjemmesiden er flyttet til nyt program og opdateres løbende. Tak Tommy.

**Økonomi**

I 2017 vedtog vi en måler afgift på: 250,- til udskiftning af målere og 250,- til fornyelse af vandværk. Dette gav 200.000 i 2018 og 2019

Vi vedtog også at hæve afgiften pr. m3 fra 2,75 til 7,- dette gav 119.000 årligt.

De 400 målere er monteret og vandværket er renoveret. Vi fjerner derfor målerafgiften.

Vi har imidlertid ikke løst opgaven med fornyelse af forsyningsnettet. Vi fastholder derfor vandafgiften på 7 kr./m3.

**Løbende opgaver og drift af vandværket**

Det gamle vandværk blev driftet til slutningen af september. Den sidste periode var kompliceret af sagen på Gartner Cristiansensvej da kun brønden under vandværket kunne anvendes. Vi havde langt flere filterskyl end normalt i den periode. Tak til Kell for pasning af filtrene indtil de blev lukket og specielt for perioden med de extraordinæt mange filterskyl.

KVE – Kontaktudvalget for private vandværker i Egedal Kommune – holder møde en gang i kvartalet, vi har deltaget i disse møder med fra 2 til 4 personer.

Ved at deltage kan vi følge med i de fælles interesser og drøftelser der foregår. På møderne deltager repræsentanter for de øvrige af kommunens vandværker samt repræsentanter fra Kommunen. Der orienteres om de kommunale tiltag samt om fælles problemstillinger og løsninger.

Vi afleverer data om andelshavernes forbrug til Novafos, Egedal Forsyning. Ifølge aftalen med Novafos får vi fortsat kr. 30 excl. moms pr. aflæsning.

Kommunen har tilsynspligt i forhold til vandforsyningerne og aflægger besøg hvert 3. – 5. år, de besøgte os sidste år.

Også i år har vi fået takstbladet godkendt af Teknik- og Miljøudvalget, Økonomiudvalget og Byrådet.

Vi anvender Microwa regnskabs-og forbrugerprogram, og har sendt aflæsningskort og faktura på mail. Vi har mailadresser på lidt over 350 andelshavere, så det sparer en del i forsendelsesomkostninger, til gengæld er der et større arbejde med at vedligeholde kartoteket.

Der er en del der bruger deres arbejdsmail, og de glemmer at meddele, når den ikke er aktuel mere.

Vandværket er medlem af brancheforeningen Danske Vandværker. Denne forening står for ca. ½-delen af vandforsyningen i Danmark.

Derigennem har vi vores forskellige forsikringer som er arbejdsskadeforsikring, erhvervs- og produktionsforsikring samt bestyrelsesansvarsforsikring.

Der er mange forskellige lovkrav at opfylde. Vi bruger også de juridiske, økonomiske og tekniske rådgivere, som står til rådighed i foreningen.

Hvis der skal graves i området leverer vi LER-oplysninger.

**Bestyrelsens andre opgaver**

Reparation af ledningsbrud styres af de driftansvarlige.

Når vi får brud på de dårligste af forsyningsledningerne og der skal graves, vil vi benytte lejligheden til at skifte større ledningsstykker.

Vi har en stor opgave med at opdatere vores elektroniske tegning af forsyningsnettet.

Den fysiske mærkning af forsyningsnettet skal gennemgås og opdateres.

**Oplysninger til andelshaverne**

Selvom målerne er blevet aflæst af bestyrelsen siden 1. januar 2018, er det stadig vigtigt for andelshaverne at holde øje med måleren. Den skal stå stille når der ikke bliver brugt vand. Er man i tvivl kan man altid henvende sig til bestyrelsen. Vi kommer gerne og hjælper.

Andelshaverne skal fortsat huske at betale deres regninger inden den angivne frist. Ved for sen indbetaling pålægges andelshaver rykkergebyr som står i takstbladet.

Undgå brug af sprøjtemidler. Der er lukket vandboringer andre steder i landet pga. pesticid rester. Vi kender ikke størrelsen af denne risiko i Buresø. Blot ved vi at jo færre sprøjtemidler der bliver brugt jo mindre er risikoen for at det havner i vores drikkevand. Det samme gælder olie, maling, opløsningsmidler og andre kemikalier. Vi henstiller til at benytte kommunens genbrugsplads til at aflevere alt som ikke bruges.

Vi vil gerne gøre alle andelshavere opmærksomme på, at vedligeholdelse af vandinstallationen er ejerens ansvar inden for dennes matrikel, og det er ejeren som skal bekoste udbedringer. Vandværket er forpligtet til at sørge for, at forsyningsledningerne er i orden.

Vi henviser til ”Fællesregulativ for private vandværker i Egedal Kommune 2009”, som ligger på hjemmesiden.

Og igen: Vandmåler må ikke afmonteres uden aftale med vandværket!

**3. Udpumpet vandmængde**

Vi har udpumpet 24.724 m3 og købt 7.433 m3 af Slagslunde. Tilsammen 32.157 m3

Det målte forbrug var 28.819 m3. Ledningstabet var således 3.338 m3 eller 10.38%.

Vandtyveriet vi opdagede i februar er anslået til 64 m3. Dette indgår i ledningstabet.

Forbruget i 2017 var 28.051 m3 og ledningstabet var 2.25%.

Vi har fortsat ret til at indvinde 40.000 m3.

**4. Vandkvalitet**

Der bliver taget prøver af vandets kvalitet efter en analyseplan, som Kommunen udarbejder og analyselaboratoriet Eurofin udfører. Vi har heller ikke i 2018 haft problemer med vandkvaliteten.

Som tidligere nævnt er vi fortsat i indkøringsfase med de nye filtre. Vi har fortsat ikke nået accept grænserne for Amonium. Men dette sker i følge aftale med Egedal kommune. Dette er normalt i forbindelse med ibrugtaning af nye filtre. Vi har øget antallet af analyse prøver i aftale med kommunen. Dette fortsætter til vi når acceptgrænserne.

**5. Vedligeholdelsesarbejde**

Vi har kun haft få brud på ledningsnettet og ingen endnu i 2019:

D26-06-18 vandbrud Lille Pilevang 4

D30-07-18 Vandbrud Vrangebøgvej 23

D05-09-18 Vandbrud Skovringen 8

Tak til Willy for at styre arbejdet med dem.

**7. Revision og regnskab**

Regnskabet for 2018 ligger på vores hjemmeside, det er ligesom sidste år blevet udarbejdet af firmaet Reviscan.

Vi kan igen glæde os over at have haft et roligt år med stabil levering af rent vand.

Og vi har også haft et fint samarbejde med kommunen i forbindelse med godkendelse af takstbladet og ved deres tilsynsbesøg.

Tak til Susie Barrett for regnskaber, udsendelse af regningerne og kontakten til andelshaverne.

Referat af Generalforsamlingen for Buresø Vandværk 25. april 2019

Generalforsamlingen blev afviklet i følge den udsendte dagsorden.

Bina Kanto blev valgt som dirigent.

Bestyrelsens beretning blev læst op af vandværkets formand Per Nielsen.

Der var spørgsmål til vore digitale tegninger af ledningsnettet. Opdatering af tegningen er på bestyrelsens liste med opgaver for 2019.

Der blev spurgt om bestyrelsen havde et overslag på hvor mange penge der skal bruges for at udskifte den ældste og dårlige del af forsyningsnettet. Bestyrelsen kender ikke styrelsen af problemet. Men den forhøjede vandafgift bliver fastholdt for løbende at udskifte de ældste og dårlige dele af forsyningsnettet. Der vil gå adskillelige år.

Susie Barret præsentere regnskabet og budgettet. Begge dele blev godkendt af forsamlingen.

Der var ingen indkomne forslag.

Kjell Stau og Willy Bromann blev genvalgt til bestyrelsen

Susie Barret og Knud Sørensen udtræder af bestyrelsen.

Kasper Ranhauge og Lone Hauerback var ikke til stede, men begge blev valgt ind som nye medlemmer af bestyrel-sen.

Der blev ikke valgt nogen supleant til bestyrelsen og vi vil gerne høre fra interesserede.

Revisor Søren Høj Rasmussen, Reviscan er genvalgt som revisor.

Under eventuelt

Der blev udtrykt tilfredshed med håndtering af sagen om en andelshaver som har snydt med måleren.

Andelshaver Brejner bemærkede at han mistænkte sprøjtemidler for at være skyld i at hans bi familier døde. Han bifaldt henstillingen om at begrænse sprøjtemidler i Buresø området mest muligt.

Der blev opfordret til at vi alle holder øje med udvendige haner. Noget tyder på at indbrudstyve åbner for vandet for at se om folk er hjemme.

Der blev spurgt til tinglysning af forsyningsledninger på Gartner Christiansens vej. Bestyrelsen svarede at denne opgave allerede er på listen over opgaver i 2019.

Andelshaver Brejner spurgte om hans ekstraordinært store vandforbrug blot skulle glemmes. Bestyrelsen har haft en længere sag med andelshaveren om aflæsning af nedtagen måler og påstand om defekt måler. Sagen er afsluttet fra bestyrelsens side. Andelshaveren accepterede at sagen var lukket.